
НАЦИОНАЛНА ПРОГРАМА
„ПРЕДОСТАВЯНЕ НА ГРИЖИ В ДОМАШНА СРЕДА”

Националната програма „Предоставяне на грижи в домашна среда” е разработена в отговор на установените потребности за обгрижване на хора, които не попадат в обхвата на съществуващите към момента мерки и програми, включително на механизма лична помощ, предвид определения кръг от ползватели на основание § 3 от Преходните и заключителните разпоредби на Закона за личната помощ. 
С реализацията на Програмата ще се предоставят възможности за връщането на пазара на труда на лица от групи в неравностойно положение на пазара на труда.

ОСНОВНА ЦЕЛ НА ПРОГРАМАТА

Осигуряване на заетост на безработни лица в дейности, свързани с предоставяне на персонална грижа в домашна среда на хора с от 80 до 89,99 на сто степен на трайно намалена работоспособност или вид и степен на увреждане с определена чужда помощ, и хора над 65-годишна възраст в невъзможност за самообслужване, които не са освидетелствани по съответния ред от органите на медицинската експертиза в Република България.

Обхват на лицата, участващи в програмата
1. Безработни лица, регистрирани в дирекция „Бюро по труда“.
Безработни лица, обект на Програмата, които могат да се включват в нея само при изявено тяхно желание, са:
· полагащите грижи за деца до 3-годишна възраст;
· родители, които отглеждат сами детето/децата си;
· настойници и попечители;
· бременни жени след третия месец на бременността им;
· лица с трайно намалена работоспособност или вид и степен на увреждане; 
· лица, за времето, в което полагат грижи за болен член на семейството или за болен роднина по възходяща и низходяща линия до втора степен;
· лица, полагащи грижи за член на семейството или за роднини по възходяща и низходяща линия до втора степен, които са с трайно увреждане и се нуждаят постоянно от чужда помощ.

2. Хора, нуждаещи се от предоставянето на грижи в домашна среда по Програмата, могат да бъдат хора:
· с от 80 до 89,99 на сто степен на трайно намалена работоспособност или вид и степен на увреждане с определена чужда помощ;
· на възраст над 65 г. в невъзможност за самообслужване, които не са освидетелствани по съответния ред от органите на медицинската експертиза в Р България.
За целите на Програмата „хора на възраст над 65г. в невъзможност за самообслужване, които не са освидетелствани по съответния ред от органите на медицинската експертиза в Р България“ са лица, които:
· са навършили 65 г. възраст към момента на подаване на заявлението за включване в Програмата;
· живеят сами и/или нямат близки и роднини, които да им оказват подкрепа;
· са в невъзможност за самообслужване и не могат самостоятелно да задоволяват своите ежедневни потребности от битов характер (пазаруване, приготвяне на храна, хранене, поддържане на лична хигиена и хигиена на дома).

В случаите, когато поради недостиг на финансов ресурс не могат да бъдат удовлетворени заявленията на всички потенциални потребители, отговарящи на горепосочените условия, включването в Програмата се осъществява по реда на подаването на заявленията.

Лицата по т. 2. могат да бъдат включени в Програмата, ако отговарят и на следните условия:
· месечният доход на член от семейството за предходния месец, преди месеца на подаване на заявлението-декларация, е равен или по-нисък от 5-кратния размер на гарантирания минимален доход (ГМД – 375лв./триста седемдесет и пет лева), определен с Постановление на Министерския съвет;
· да не са регистрирани като еднолични търговци и да не са собственици на капитала на търговско дружество;
· да нямат сключен договор за предоставяне на собственост срещу задължение за издръжка и/или гледане; това изискване не се прилага в случаите, когато поелите задължения за издръжка и/или гледане са учащи се, безработни, в нетрудоспособна възраст или хора с увреждания;
· да не са прехвърляли чрез договор за дарение през последната една година собствеността върху жилищен, вилен, селскостопански или горски имот и/или идеални части от тях;
· да не са прехвърляли жилищен, вилен, селскостопански или горски имот и/или идеални части от тях срещу заплащане през последната една година, като общата стойност на сделките не надвишава 60-кратния размер на ГМД;
· да не са включени в механизма лична помощ;
· да не ползват целодневно дейности, свързани с осигуряването на грижа в домашна среда на друго основание и/или финансирани по други финансови механизми, програми, и проекти.


ПРОДЪЛЖИТЕЛНОСТ НА ПРОГРАМАТА
Национална програма „Предоставяне на грижи в домашна среда” е със срок на действие до 31.12.2020 г.
На основа на мониторинга и оценката за изпълнение на Програмата може да се предложи продължаване срока на нейното действие.

МЯСТО И СРОК НА ПРИЕМ НА ЗАЯВЛЕНИЯТА И НЕОБХОДИМИ ДОКУМЕНТИ ЗА КАНДИДАТСТВАНЕ

Заявленията - декларации от кандидатите за осигуряване на грижа в домашна среда, се приемат в Центъра за административно и информационно обслужване в сградата на Община Созопол, пл. „Хан Крум” 2, всеки работен ден от 8:30 часа до 17:15 часа.
Заявление-декларация може да бъде изтеглено от официалният сайт на Община Созопол или да бъде получено в Центъра за административно и информационно обслужване.

 Необходими документи :
1. Заявление по образец 
2. ЕР НА ТЕЛК.
3. Служебна бележка от личен лекар или друг медицински специалист, удостоверяващ че са в невъзможност от самообслужване.
4. Документ за самоличност /за справка при подаване на заявлението/.


На кандидат-потребителите, отговарящи на критериите, общинска администрация ще извърши оценка на потребностите и ще определи броя на часовете за ползване на персонална грижа в дома, които не могат да надхвърлят 4 часа дневно.	
